CELEX: 32017R1130
Language: mt
Date: 2017-06-14
Title: Regolament (UE) 2017/1130 tal-Parlament Ewropew u tal-Kunsill tal-14 ta' Ġunju 2017 li jiddefinixxi l-karatteristiċi tal-bastimenti tas-sajd

30.6.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 169/1
            
         REGOLAMENT (UE) 2017/1130 TAL-PARLAMENT EWROPEW U TAL-KUNSILL
   tal-14 ta' Ġunju 2017
   li jiddefinixxi l-karatteristiċi tal-bastimenti tas-sajd
   (riformulazzjoni)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2) tiegħu,
   Wara li kkunsidraw il-proposta mill-Kummissjoni Ewropea,
   Wara li l-abbozz tal-att leġiżlattiv intbagħat lill-parlamenti nazzjonali,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Filwaqt li jaġixxu skont il-proċedura leġiżlattiva ordinarja (2),
   Billi:
   
               (1)
            
            
               Ir-Regolament tal-Kunsill (KEE) Nru 2930/86 (3) ġie emendat (4) b'mod sostanzjali. Peress li ser ikun hemm aktar emendi, jenħtieġ li dak ir-Regolament ikun riformulat għal iktar ċarezza.
            
         
               (2)
            
            
               Fil-qafas tal-Politika Komuni tas-Sajd, issir referenza għall-karatteristiċi tal-bastimenti tas-sajd, bħal tul, wisa', tunnellaġġ, data tad-dħul fis-servizz u qawwa tal-magna.
            
         
               (3)
            
            
               Huwa essenzjali li jintużaw regoli identiċi biex ikunu ddeterminati l-karatteristiċi tal-bastimenti tas-sajd sabiex ikunu unifikati l-kondizzjonijiet għall-eżerċizzju tal-attività fl-Unjoni. Jenħtieġ li dawk ir-regoli jkunu konformi mal-istandards tal-Politika Komuni tas-Sajd.
            
         
               (4)
            
            
               Id-definizzjonijiet stabbiliti f'dan ir-Regolament jenħtieġ li jkunu bbażati fuq inizjattivi diġà meħuda minn organizzazzjonijiet internazzjonali speċjalizzati.
            
         
               (5)
            
            
               Għaldaqstant, jenħtieġ li jittieħed kont tal-Konvenzjoni tan-Nazzjonijiet Uniti dwar is-Sajd u l-Konservazzjoni tar-Riżorsi Ħajjin tal-Ibħra Miftuħa, iffirmata f'Ġinevra fid-29 ta' April 1958, tal-Konvenzjoni Internazzjonali dwar il-Kejl tat-Tunnellaġġ tal-Bastimenti, iffirmata f'Londra fit-23 ta' Ġunju 1969 (il-“Konvenzjoni tal-1969”) u l-Konvenzjoni Internazzjonali għas-Sikurezza tal-Bastimenti tas-Sajd, iffirmata f'Torremolinos fit-2 ta' April 1977.
            
         
               (6)
            
            
               Għal bastimenti tas-sajd b'tul globali ta' inqas minn 15-il metru, il-metodoloġija stabbilita fl-Anness I tal-Konvenzjoni tal-1969 mhijiex adatta f'ċerti każijiet. Għaldaqstant, għal dawk il-bastimenti hija mixtieqa definizzjoni iktar sempliċi tat-tunnellaġġ gross.
            
         
               (7)
            
            
               L-Organizzazzjoni Internazzjonali għall-Istandardizzazzjoni (ISO) ħejjiet normi dwar il-magni b'kumbustjoni interna li huma użati estensivament fl-Istati Membri.
            
         
               (8)
            
            
               Sabiex tiġi adattata r-referenza għall-Istandard Internazzjonali rilevanti tal-ISO li jistabbilixxi r-rekwiżiti għad-determinazzjoni tal-qawwa kontinwa tal-magnagħall-progress tekniku, jenħtieġ li s-setgħa ta' adozzjoni ta' atti taħt l-Artikolu 290 tat-Trattat dwar il-Funzjonament tal-Unjoni Ewopea tiġi ddelegata lill-Kummissjoni fir-rigward tal-adozzjoni tal-emendi meħtieġa għar-referenza għall-Istandard Internazzjonali rilevanti tal-ISO. Huwa partikolarment importanti li l-Kummissjoni jkollha konsultazzjonijiet xierqa matul ix-xogħol tagħha ta' tħejjija, anke fil-livell ta' esperti, u li dawk il-konsultazzjonijiet isiru f'konformità mal-prinċipji stipulati fil-Ftehim Interistituzzjonali tat-13 ta' April 2016 dwar it-Tfassil Aħjar tal-Liġijiet (5). B'mod partikolari, biex tiġi żgurata parteċipazzjoni ugwali fit-tħejjija ta' atti delegati, il-Parlament Ewropew u l-Kunsill jirċievu d-dokumenti kollha fl-istess ħin li jirċevuhom l-esperti tal-Istati Membri, u l-esperti tagħhom ikollhom aċċess sistematiku għal-laqgħat tal-gruppi tal-esperti tal-Kummissjoni li jittrattaw it-tħejjija ta' atti delegati,
            
         ADOTTAW DAN IR-REGOLAMENT:
   Artikolu 1
   Dispożizzjoni ġenerali
   Id-definizzjonijiet tal-karatteristiċi tal-bastimenti tas-sajd stabbiliti f'dan ir-Regolament għandhom japplikaw għar-regoli kollha tal-Unjoni f'dak li jirrigwarda s-sajd.
   Artikolu 2
   Tul
   1.   It-tul ta' bastiment għandu jkun it-tul globali, definit bħala d-distanza f'linja dritta bejn il-parti l-aktar 'il quddiem tal-pruwa u l-parti l-aktar warranija tal-poppa.
   Għall-iskopijiet ta' din id-definizzjoni:
   
               (a)
            
            
               il-pruwa għandha tinftiehem li tinkludi l-istruttura tal-qafas li ma jgħaddix ilma minnha, il-kastru tal-pruwa, il-pruwa u l-murata ta' quddiem, jekk imwaħħla, imma għandha teskludi l-pupress u l-ilqugħ tas-sikurezza;
            
         
               (b)
            
            
               il-poppa għandha tinftiehem li tinkludi l-istruttura tal-qafas li ma jgħaddix ilma minnha, it-traversa orizzontali, il-pont tal-poppa, ir-rampa tat-tartarun u l-murata, imma għandha teskludi l-ilqugħ tas-sikurezza, il-buttafora, il-makkinarju ta' propulsjoni, it-tmun u l-maniġġ, u s-slielem u l-pjattaformi tal-għaddasa.
            
         It-tul globali għandu jkun imkejjel bil-metri u b'eżattezza ta' żewġ deċimali.
   2.   Meta ssir referenza għat-tul bejn il-perpendikulari fil-leġiżlazzjoni tal-Unjoni, dan bħala d-distanza mkejla bejn il-perpendikulari ta' quddiem u ta' wara kif definiti bil-Konvenzjoni Internazzjonali għas-Sikurezza tal-Bastimenti tas-Sajd.
   It-tul bejn il-perpendikulari għandu jkun imkejjel bil-metri u b'eżattezza ta' żewġ deċimali.
   Artikolu 3
   Wisa'
   Il-wisa' ta' bastiment għandu jkun il-wisa' massimu kif definit fl-Anness I tal-Konvenzjoni Internazzjonali dwar il-Kejl tat-Tunnellaġġ tal-Bastimenti (il-“Konvenzjoni tal-1969”).
   Il-wisa' globali għandu jkun imkejjel bil-metri u b'eżattezza ta' żewġ deċimali.
   Artikolu 4
   Tunnellaġġ
   1.   It-tunnellaġġ gross tal-bastimenti tas-sajd b'tul globali ugwali għal 15-il metru jew iktar għandu jitkejjel kif speċifikat fl-Anness I tal-Konvenzjoni tal-1969.
   2.   It-tunnellaġġ gross tal-bastimenti tas-sajd b'tul globali ta' inqas minn 15-il metru għandu jitkejjel skont il-formola pprovduta fl-Anness I ta' dan ir-Regolament.
   3.   Meta ssir referenza għat-tunnellaġġ nett fir-regoli tal-Unjoni, dan għandu jkun definit kif speċifikat fl-Anness I tal-Konvenzjoni tal-1969.
   Artikolu 5
   Qawwa tal-magna
   1.   Il-qawwa tal-magna għandha tkun it-total tal-qawwa kontinwa massima li tista' tkun akkwistata fir-rota tal-volant ta' kull magna u li tista', b'mezzi mekkaniċi, elettriċi, idroliċi jew mezzi oħra, tkun applikata għall-propulsjoni tal-bastiment. B'danakollu, fejn il-kaxxa tal-ingranar tkun inkorporata fil-magna, il-qawwa għandha tkun imkejla fil-ħanek tal-kaxxa tal-ingranar.
   L-ebda tnaqqis m'għandu jsir għal xi magni awżiljarji li jkunu mmexxija mill-magna.
   L-unità li biha tkun espressa l-qawwa tal-magna għandha tkun il-kilowatt (kW).
   2.   Il-qawwa kontinwa tal-magna għandha tkun determinata skont ir-rekwiżiti adottati mill-Organizzazzjoni Internazzjonali għall-Istandardizzazzjoni fl-Istandard Internazzjonali rakkomandat tagħha ISO 3046/1, it-tieni edizzjoni, Ottubru 1981.
   3.   Il-Kummissjoni tingħata s-setgħa li tadotta atti delegati skont l-Artikolu 7 dwar l-emenda tal-paragrafu 2 ta' dan l-Artikolu sabiex tadatta r-referenza għall-Istandard Internazzjonali rilevanti tal-ISO għall-progress tekniku.
   Artikolu 6
   Data tad-dħul fis-servizz
   Id-data tad-dħul fis-servizz għandha tkun id-data tal-ewwel ħruġ ta' ċertifikat uffiċjali ta' sikurezza.
   Minkejja l-ewwel paragrafu, id-data tad-dħul fis-servizz għandha tkun id-data tal-ewwel dħul f'reġistru uffiċjali tal-bastimenti tas-sajd:
   
               (a)
            
            
               jekk ċertifikat uffiċjali ta' sikurezza ma jkunx inħareġ; jew
            
         
               (b)
            
            
               fil-każ ta' bastimenti tas-sajd li jkunu daħlu fis-servizz qabel l-1 ta' Diċembru 1986.
            
         Artikolu 7
   L-eżerċizzju tad-delega
   1.   Is-setgħa ta' adozzjoni ta' atti delegati hija mogħtija lill-Kummissjoni suġġett għall-kondizzjonijiet stabbiliti f'dan l-Artikolu.
   2.   Is-setgħa ta' adozzjoni ta' atti delegati msemmija fl-Artikolu 5(3) hija mogħtija lill-Kummissjoni għal perjodu ta' ħames snin mill-20 ta' Lulju 2017. Il-Kummissjoni għandha tfassal rapport fir-rigward tad-delega ta' setgħa mhux aktar tard minn disa' xhur qabel it-tmiem tal-perjodu ta' ħames snin. Id-delega ta' setgħa għandha tiġi estiża b'mod taċitu għal perjodi ta' żmien identiċi, sakemm il-Parlament Ewropew jew il-Kunsill ma joġġezzjonawx għal tali estensjoni mhux iktar tard minn tliet xhur qabel it-tmiem ta' kull perjodu.
   3.   Id-delega ta' setgħa msemmija fl-Artikolu 5(3) tista' tiġi revokata fi kwalunkwe mument mill-Parlament Ewropew jew mill-Kunsill. Deċiżjoni li tirrevoka għandha ttemm id-delega tas-setgħa speċifikata f'dik id-deċiżjoni. Din għandha ssir effettiva fil-jum wara l-pubblikazzjoni tad-deċiżjoni f'Il-Ġurnal Uffiċċjali tal-Unjoni Ewropea jew f'data aktar tard speċifikata fih. Ma għandhiex taffettwa l-validità ta' kwalunkwe att delegat li jkun diġà fis-seħħ.
   4.   Qabel ma tadotta att delegat, il-Kummissjoni għandha tikkonsulta esperti maħtura minn kull Stat Membru skont il-prinċipji stipulati fil-Ftehim Interistituzzjonali tat-13 ta' April 2016 dwar it-Tfassil Aħjar tal-Liġijiet.
   5.   Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill.
   6.   Att delegat adottat skont l-Artikolu 5(3) għandu jidħol fis-seħħ biss jekk ma tiġix espressa oġġezzjoni mill-Parlament Ewropew jew mill-Kunsill fi żmien xahrejn min-notifika ta' dak l-att lill-Parlament Ewropew u lill-Kunsill jew jekk, qabel ma jiskadi dak il-perijodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex sejrin joġġezzjonaw. Dak il-perijodu għandu jiġi estiż b'xahrejn fuq inizjattiva tal-Parlament Ewropew jew tal-Kunsill.
   Artikolu 8
   Tħassir
   Ir-Regolament (KEE) Nru 2930/86 huwa mħassar.
   Ir-referenzi għar-Regolament imħassar għandhom jinftiehmu bħala referenzi għal dan ir-Regolament u għandhom jinqraw skont it-tabella ta' korrelazzjoni stabbilita fl-Anness III.
   Artikolu 9
   Dispożizzjonijiet finali
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Strasburgu, l-14 ta' Ġunju 2017.
      
         
            Għall-Parlament Ewropew
         
         
            Il-President
         
         A. TAJANI
      
      
         
            Għall-Kunsill
         
         
            Il-President
         
         H. DALLI
      
   
   
      (1)  ĠU C 34, 2.2.2017, p. 140.
   
      (2)  Pożizzjoni tal-Parlament Ewropew tal-4 ta' April 2017 (għadha mhijiex ippubblikata fil-Ġurnal Uffiċjali) u d-Deċiżjoni tal-Kunsill tas-16 ta' Mejju 2017.
   
      (3)  Ir-Regolament tal-Kunsill (KEE) Nru 2930/86 tat-22 ta' Settembru 1986 li jiddefinixxi l-karatteristiċi tad-dgħajjes tas-sajd (ĠU L 274, 25.9.1986, p. 1).
   
      (4)  Ara l-Anness II.
   
      (5)  ĠU L 123, 12.5.2016, p. 1.
   
      ANNESS I
      
         BASTIMENTI ĠODDA B'TUL GLOBALI TA' INQAS MINN 15 -IL METRU
      
      It-tunnellaġġ gross tal-bastimenti tas-sajd ġodda b'tul globali ta' inqas minn 15-il metru huwa definit bħala:
      GT = K1 · V
      fejn: K1 = 0,2 + 0,02 log10 V
      u V huwa l-volum, mogħti bi:
      V = a1(Loa · B1 · T1)
      fejn:
      
                  Loa
                  
               
               
                  =
               
               
                  it-tul globali (Artikolu 2 ta' dan ir-Regolament)
               
            
                  B1
                  
               
               
                  =
               
               
                  il-wisa' f'metri skont il-Konvenzjoni tal-1969
               
            
                  T1
                  
               
               
                  =
               
               
                  il-fond f'metri skont il-Konvenzjoni tal-1969
               
            
                  al
                  
               
               
                  =
               
               
                  funzjoni ta' Loa
                  
               
            
         BASTIMENTI B'TUL GLOBALI TA' INQAS MINN 15-IL METRU EŻISTENTI FL-1 TA' JANNAR 1995
      
      It-tunnellaġġ gross tal-bastimenti tas-sajd eżistenti fl-1 ta' Jannar 1995 b'tul globali ta' inqas minn 15-il metru huwa definit bħala:
      GT = K1 · V
      fejn V huwa l-volum, mogħti bi:
      V = a2(Loa · B1 · T1)
      fejn:
      
                  Loa
                  
               
               
                  =
               
               
                  it-tul globali (Artikolu 2 ta' dan ir-Regolament)
               
            
                  B1
                  
               
               
                  =
               
               
                  il-wisa' f'metri skont il-Konvenzjoni tal-1969
               
            
                  T1
                  
               
               
                  =
               
               
                  il-fond f'metri skont il-Konvenzjoni tal-1969
               
            
                  a2
                  
               
               
                  =
               
               
                  funzjoni ta' Loa
                  
               
            Il-funzjonijiet a1 u a2 għandhom ikunu ffissati fuq il-bażi tal-analiżijiet statistiċi tal-kampjuni rappreżentattivi magħquda flimkien tal-flotot tal-Istati Membri. Dawn għandhom jiġu speċifikati flimkien mad-definizzjonijiet tad-dimensjonijiet B1 u T1 u mar-regoli dettaljati għall-applikazzjoni tal-formoli f'deċiżjoni tal-Kummissjoni.
   
   
      ANNESS II
      
         IR-REGOLAMENT IMĦASSAR FLIMKIEN MAL-EMENDA TIEGĦU
      
      
                  Regolament tal-Kunsill (KEE) Nru 2930/86
               
               
                  (ĠU L 274, 25.9.1986, p. 1)
               
            
                  Regolament tal-Kunsill (KE) Nru 3259/94
               
               
                  (ĠU L 339, 29.12.1994, p. 11)
               
            
   
      ANNESS III
      
         TABELLA TA' KORRELAZZJONI
      
      
                  Regolament (KEE) Nru 2930/86
               
               
                  Dan ir-Regolament
               
            
                  Artikolu 1
               
               
                  Artikolu 1
               
            
                  Artikolu 2
               
               
                  Artikolu 2
               
            
                  Artikolu 3
               
               
                  Artikolu 3
               
            
                  Artikolu 4(1)(a)
               
               
                  —
               
            
                  Artikolu 4(1)(b)
               
               
                  Artikolu 4(1)
               
            
                  Artikolu 4(1)(c)
               
               
                  Artikolu 4(2)
               
            
                  Artikolu 4(1)(d)
               
               
                  —
               
            
                  Artikolu 4(1)(e)
               
               
                  —
               
            
                  Artikolu 4(2)
               
               
                  Artikolu 4(3)
               
            
                  Artikolu 5
               
               
                  Artikolu 5
               
            
                  Artikolu 6
               
               
                  Artikolu 6
               
            
                  —
               
               
                  Artikolu 7
               
            
                  —
               
               
                  Artikolu 8
               
            
                  Artikolu 7(1)
               
               
                  Artikolu 9
               
            
                  Artikolu 7(2)
               
               
                  —
               
            
                  Anness
               
               
                  Anness I
               
            
                  —
               
               
                  Anness II
               
            
                  —
               
               
                  Anness III